Swerm bye ontwrig politieke byeenkomsArgieffoto (Foto: PollyDot, Pixabay) ŉ Verkiesingsveldtog, deur die voormalige Colombiaanse president Alvaro Uribe, is Saterdag vinnig beëindig toe die groep persone deur ŉ swerm bye aangeval is. Die bye het op die kiesers in La Loma, ongeveer 600 km noord van Bogota, toegesak, net voor Uribe ŉ toespraak kon lewer ter ondersteuning van die konserwatiewe presidensiële kandidaat, Ivan Duque. Minstens 70 persone is deur die bye gesteek en 15 moes na ŉ hospitaal geneem word, berig die plaaslike koerant El Tiempo. Hidalfo de la Cruz, burgemeester van La Loma, het gesê dis moontlik dat die bye gesteur is deur die geraas van ŉ helikopter of die rook van ŉ brand op ŉ nabygeleë landingstrook. “Ons kan nie sabotasie uitsluit nie,” het hy gesê. Die bye is na bewering ŉ kruising tussen ŉ Europese heuningby en ŉ wilde by uit Afrika. Uribe het ŉ video van homself gepubliseer by die hospitaal waar die slagoffers behandel word en hy het die mediese personeel bedank vir hul ondersteuning. Volgens hom sterk die pasiënte aan. Die presidensiële verkiesing in Colombia tussen Duque en Gustavo Petro vind op 17 Junie plaas.